KLASA: P-496/23

URBROJ: 711-02-02/07-2025-06

Zagreb, 23. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Vjekoslava Radića, OIB: ……………, člana Uprave trgovačkog društva GRADINA-BAŠKA VODA društvo s ograničenom odgovornošću za komunalnu djelatnost do 22. svibnja 2024.,** pokrenutom po službenoj dužnosti, na 67. sjednici održanoj 19. prosinca 2024. godine, donijelo je sljedeću

**ODLUKU**

1. **Obveznik Vjekoslav Radić, član Uprave trgovačkog društva GRADINA-BAŠKA VODA društvo s ograničenom odgovornošću za komunalnu djelatnost do 22. svibnja 2024., propustom podnošenja imovinske kartice povodom prestanka obnašanja dužnosti od 22. svibnja 2024. u zakonskom roku do 21. lipnja 2024., povrijedio je odredbu članka 10. stavka 2. ZSSI-a.**
2. **Obveznik Vjekoslav Radić, član Uprave trgovačkog društva GRADINA-BAŠKA VODA društvo s ograničenom odgovornošću za komunalnu djelatnost do 22. svibnja 2024., propustom podnošenja imovinske kartice za 2022. godinu u zakonskom roku do 31. siječnja 2023. i imovinske kartice za 2023. godinu u zakonskom roku do 31. siječnja 2024., povrijedio je odredbu članka 10. stavka 4. ZSSI-a.**
3. **Za povrede ZSSI-a, opisane pod točkom I. i II. izreke, obvezniku Vjekoslavu Radiću se izriče novčana sankcija u iznosu od 1.000,00 eura.**
4. **Nalaže se obvezniku Vjekoslavu Radiću da u roku od 15 dana od dostave ove Odluke uplati novčanu sankciju iz točke III. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-49623.**
5. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika, kao i na imovini obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
6. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznika Vjekoslava Radića, člana Uprave trgovačkog društva GRADINA-BAŠKA VODA društvo s ograničenom odgovornošću za komunalnu djelatnost do 22. svibnja 2024., utvrdilo da navedeni obveznik nije podnio imovinsku karticu povodom godišnje obveze podnošenja za 2022. godinu sukladno članku 10. stavku 4. ZSSI-a, a naknadno je utvrđeno da imenovani obveznik nije podnio niti imovinsku karticu povodom godišnje obveze podnošenja za 2023. godinu, kao niti imovinsku karticu povodom prestanka obnašanja navedene dužnosti sukladno članku 10. stavku 2. ZSSI-a.

Stoga je Povjerenstvo na stručnom radnom sastanku održanom dana 24. listopada 2024. utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. i 4. ZSSI-a te je o istome obvezniku dostavilo obavijest KLASA: P-496/23, URBROJ: 711-02-01/07-2024-03 od 24. listopada 2024. godine, koju je obveznik zaprimio 12. studenoga 2024. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznik se na predmetnu obavijest Povjerenstva očitovao dana 20. studenoga 2024., a u kojem je očitovanju naveo da je svjestan da nije postupio u skladu s obvezom podnošenja imovinskih kartica za trajanja njegovog mandata na mjestu direktora društva GRADINA-BAŠKA VODA d.o.o., osim za prvu godinu. Navodi da se njegovo imovinsko stanje nije uopće mijenjalo tijekom navedenih godina te je pogrešno smatrao da u tim uvjetima nije potrebno mijenjati imovinsku karticu niti je ponovno objavljivati jer se ona nije stvarno mijenjala. Po završetku mandata 22. svibnja 2024. kada je smijenjen s mjesta direktora zato što je odbio potpisati nezakonitu javnu nabavu vezanu za strojeve za uljaru u Bastu, zbog raznih pritisaka koju su vršeni na njega te se i dalje vrše, kao i zbog već navedene činjenice da se u njegovoj imovinskoj kartici tijekom tih godina nije ništa promijenilo, nije izvršio svoju obvezu ispunjavanja imovinske kartice povodom prestanka obnašanja dužnosti člana Uprave društva GRADINA-BAŠKA VODA d.o.o. Zaključno, obveznik moli da se prilikom odlučivanja u ovom predmetu u obzir uzmu navedene činjenice, a posebice činjenica da se u njegovoj imovinskoj kartici stvarno nije ništa mijenjalo.

U tijeku postupka Povjerenstvo je izvršilo uvid u službenu bilješku Povjerenstva od 6. prosinca 2023., obavijest Povjerenstva od 21. prosinca 2023. o otvaranju predmeta, obavijest Povjerenstva KLASA: P-496/23, URBROJ: 711-02-01/07-2024-03 od 24. listopada 2024., očitovanje obveznika od 20. studenoga 2024., Registar obveznika i Registar imovinskih kartica koje vodi i ustrojava Povjerenstvo te u sudski registar Trgovačkog suda u Splitu.

Povjerenstvo je uvidom u Registar obveznika, Registar imovinskih kartica i sudski registar Trgovačkog suda u Splitu utvrdilo da je Vjekoslav Radić profesionalno obnašao dužnost člana Uprave trgovačkog društva GRADINA-BAŠKA VODA d.o.o. od 10. ožujka 2020. do 22. svibnja 2024. Isto tako, uvidom u navedeni sudski registar utvrđeno je da je jedini osnivač toga društva Općina Baška Voda kao jedinica lokalne samouprave.

Člankom 3. stavkom 1. podstavkom 40. ZSSI-a propisano je da su obveznici u smislu toga Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave pa je stoga Vjekoslav Radić, povodom obnašanja dužnosti člana Uprave društva GRADINA-BAŠKA VODA d.o.o., stupanjem na snagu ZSSI-a 25. prosinca 2021. postao obveznikom ZSSI-a te je dužan postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da obveznik Vjekoslav Radić do dana donošenja odluke nije podnio imovinsku karticu povodom godišnje obveze podnošenja za 2022. i 2023. godinu, kao niti imovinsku karticu povodom prestanka obnašanja dužnosti direktora navedenoga trgovačkog društva.

U odnosu na imovinsku karticu povodom prestanka obnašanja dužnosti, Povjerenstvo ističe da je obveznik dana 11. prosinca 2024. Povjerenstvu elektronički podnio navedenu imovinsku karticu, ali uz istu obveznik Povjerenstvu nije dostavio ispisan i vlastoručno potpisan obrazac imovinske kartice te ovjeren od tijela u kojem je obveznik obnašao javnu dužnost, niti je podnesena imovinska kartica potpisana kvalificiranim elektroničkim potpisom obveznika. Naime, članak 11. stavak 1. ZSSI-a propisuje da se imovinska kartica podnosi na propisanom obrascu, elektronički s kvalificiranim elektroničkim potpisom ili elektronički uz dostavu ispisanog i vlastoručno potpisanog obrasca te ovjerenog od tijela u kojem obveznik obnaša javnu dužnost, sa stanjem na dan podnošenja. S obzirom da obveznik navedeno nije učinio, smatra se da tu imovinsku karticu povodom prestanka obnašanja dužnosti obveznik nije niti podnio.

Nadalje, Povjerenstvo navodi da je obveznik dana 14. rujna 2022. podnio imovinsku karticu povodom godišnje obveze podnošenja, ali mu ta imovinska kartica od strane Povjerenstva nije odobrena zbog nepravilnosti prilikom upisivanja podataka o udjelima u trgovačkim društvima te zbog toga što je u toj imovinskoj kartici obveznik pogrešno naznačio svrhu podnošenja iste, kao i datum početka mandata.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Odredbom članka 10. stavka 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti, dok je stavkom 4. istog članka propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu. Stavkom 5. propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Dakle, budući je nesporno utvrđeno da obveznik Vjekoslav Radić nije podnio imovinsku karticu povodom prestanka obnašanja dužnosti sukladno članku 10. stavku 2. ZSSI-a, kao niti imovinsku karticu povodom godišnje obveze podnošenja za 2022. i 2023. godinu sukladno članku 10. stavku 4. ZSSI-a, imenovani je time počinio povredu navedenih stavaka članka 10. ZSSI-a.

**Povjerenstvo pritom ističe kako je obveznik i nadalje u obvezi podnijeti imovinsku karticu povodom prestanka obnašanja dužnosti, kao i godišnju imovinsku karticu za 2022. i 2023. godinu te ga se poziva da iste dostavi u što kraćem roku.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obvezniku izreklo novčanu sankciju u iznosu od 1.000,00 eura. Prilikom odlučivanja o vrsti sankcije, Povjerenstvo je kao otegotnu okolnost uzelo u obzir činjenicu da se u ovom konkretnom slučaju radi o povredi ZSSI-a u odnosu na čak tri imovinske kartice. Prilikom odmjeravanja visine novčane sankcije, Povjerenstvo je kao otegotnu okolnost uzelo u obzir činjenicu da obveznik niti do dana donošenja odluke nije podnio predmetne imovinske kartice, dok je kao olakotnu okolnost uzelo činjenicu da obveznik nije imao ranije utvrđenih povreda odredbi ZSSI-a.

Slijedom navedenog, Povjerenstvo smatra da je izricanje novčane sankcije u iznosu od 1.000,00 eura primjereno svim utvrđenim činjenicama i navedenim okolnostima slučaja.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Vjekoslav Radić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana